om Kommissionens udøvelse af den beføjelse til at vedtage delegerede retsakter, der er tillagt den ved forordning (EU) 2018/643 om statistik over jernbanetransport

RAPPORT FRA KOMMISSIONEN TIL EUROPA-PARLAMENTET OG RÅDET

om Kommissionens udøvelse af den beføjelse til at vedtage delegerede retsakter, der er tillagt den ved forordning (EU) 2018/643 om statistik over jernbanetransport

1.Indledning

Kommissionen tillægges ved artikel 3, stk. 2, i Europa-Parlamentets og Rådets forordning (EU) 2018/643 beføjelser til at vedtage delegerede retsakter i henhold til artikel 10. Kommissionen kan anvende disse beføjelser til at tage højde for nye udviklinger og samtidig sikre harmoniseringen af statistikker ved at definere visse tekniske detaljer. Med andre ord kan Kommissionen vedtage delegerede retsakter med henblik på at:

-tilpasse de tekniske definitioner i artikel 3, stk. 1, nr. 8), 9), 10), 21), 22) og 23)

-indføre yderligere tekniske definitioner.

Kommissionen sikrer ved udøvelsen af denne beføjelse, at de delegerede retsakter ikke pålægger medlemsstaterne eller respondenterne en væsentlig yderligere byrde. Kommissionen skal endvidere behørigt begrunde de statistiske aktioner, som disse delegerede retsakter fastsætter, i givet fald baseret på en analyse af omkostningseffektiviteten, herunder en vurdering af byrden for respondenterne og af produktionsomkostningerne.

Som fastlagt i artikel 10, stk. 4, hører Kommissionen inden vedtagelsen af en delegeret retsakt eksperter, som er udpeget af hver enkelt medlemsstat, i overensstemmelse med principperne i den interinstitutionelle aftale om bedre lovgivning af 13. april 2016.

2.Retsgrundlag

I henhold til artikel 10, stk. 2, i forordning (EU) 2018/643 tillægges Kommissionen beføjelse til at vedtage delegerede retsakter, jf. artikel 3, stk. 2, for en periode på fem år fra den 13. december 2016. Delegationen af beføjelser forlænges stiltiende for perioder af fem års varighed, medmindre Europa-Parlamentet eller Rådet modsætter sig en sådan forlængelse.

Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden. Denne rapport opfylder denne forpligtelse for første gang.

3.Udøvelse af de delegerede beføjelser

Kommissionen har endnu ikke udøvet den beføjelse til at vedtage delegerede retsakter, der er tillagt den ved forordning (EU) 2018/643.

Kommissionen drøfter regelmæssigt potentielle forbedringer af statistik over jernbanetransport med ekspertgruppen vedrørende statistik over jernbanetransport og koordinationsgruppen vedrørende transportstatistik. I disse drøftelser tages der også hensyn til mulige omkostninger og byrder for landene og respondenterne.

Statistiske behov i forbindelse med strategien for bæredygtig og intelligent mobilitet og politiske initiativer, som er fastsat i Kommissionens meddelelse om den europæiske grønne pagt, kan kræve, at Kommissionen i fremtiden vedtager delegerede retsakter vedrørende tekniske definitioner i forordning (EU) 2018/643.

4.Konklusion

Kommissionen har endnu ikke udøvet den beføjelse til at vedtage delegerede retsakter, der er tillagt den ved forordning (EU) 2018/643.

Kommissionen vurderer, at den fortsat bør have disse delegerede beføjelser, da den kan få brug for at vedtage delegerede retsakter i fremtiden med henblik på at støtte udviklingerne i statistik over jernbanetransport.